**SCRM generalforsamling den 31. januar 2017.**

**Formandens beretning for 2016.**

1. **Årets forløb** startede med den årlige Nytårsparole søndag den 3. januar 2016 – med BRUS og KRANSEKAGE - som markering af det nye år.

Herefter fulgte generalforsamlingen tirsdag den 26. januar, hvor bestyrelsen blev valgt og sammensat som den ser ud d.d.

**Året har haft et forløb,** som traditionelt har været som tidligere, dog med et par nye tiltag, som måske kan skyldes bestyrelsens opfordring til at medlemmerne skulle komme ”ud af busken” og deltage i ide banken, og støtte bestyrelsen i arbejdet med aktiviteter.

Her tænker jeg bl.a. igen på Søren Andersens gode og positive arbejde med at planlægge

* MTB tur og
* Æbleskivetur

som begge blev positivt modtaget af alle.

1. **Den årlige – og traditionsrige – klubaften i marts hos Fri Bike Shop**, hvor SCR også var indbudt trak endnu engang mange medlemmer, som fik suppleret lageret af reservedele m.v.
2. **Sæsonstart søndag den 27. marts** med fælles morgenmad og ture rundt i nærområdet markerede ”nu er vi i gang”, og vinteren ligger bag os. Vel nok en længe ventet og kærkommen tid på året, hvor MTB-folket og de få hårde landevejsmotionister fik følge af et større antal medlemmer.
3. **Den traditionsrige Vandel-tur** – blev i 2016 gennemført i forbindelse med Kr. Himmelfartsperioden, hvor der var godt 20 medlemmer, som drog over Storebælt. Jeg havde desværre ikke lejlighed til at deltage, men de mange tilbagemeldinger om en god tur, trods et enkelt uheld med besøg på Vejle Sygehus, er årsag til, at vi også i 2017 har aftalt med efterskolen i Vandel, vil arrangere turen i 2017 i Kr. Himmelfarts-perioden med afgang fra Slagelse onsdag den 4. maj om eftermiddagen og hjemtur fra Vandel fredag den 6. maj efter frokost.

**Bliv orienteret via opslag med tilmeldingsinfo på klubbens hjemmeside.**

1. **Storebælts-/Lillebæltsløbet søndag den 24. april** blev atter en fornem succes, med fuld tilmelding på 500 forhåndstilmeldte, som er den øvre grænse. Heraf mødte imidlertid ”kun” ca. 350 frem og heraf gennemførte 301 fordelt på H90 241, D90 34, H55 22 og D55 4.

Vi havde i forbindelse med arrangementet igen mulighed for at anvende arealet overfor B73 stadion som parkeringsplads, om end faciliteterne ikke helt var i samme stand som sidste år. Grunden er ejet af Rødstensgården og der havde været opgravning i løbet af perioden forud for løbet. Rødstensgården har imidlertid lovet at forholdene bliver bragt i orden forud for løbet 2017, og vi har fået tilsagn om, at vi kan anvende arealet som parkering igen i år.

Det ligner en fast tradition, at KIA Slagelse, ved Torben Kjerulff, støtter SCRM med et antal køretøjer, er medvirkende til at lette vores muligheder for at servicere løbsdeltagerne.

Det er en passende lejlighed til at takke de mange velvillige medlemmer, som beredvilligt stiller op som hjælpere år efter år. Således også ved arrangementet i 2016.

**Mange tak til alle.**

1. **Dianalundturen til Ejby Havn** blev desværre aflyst i 2016, da der ikke var tilstrækkeligt mange tilmeldte. Dianalund-Gutterne planlægger imidlertid at gentage løbet i 2017.
2. **Sygehusene i Næstved og Slagelse** gennemførte også i 2016 deres løb mellem Slagelse og Næstved. Lis Bülow stod for den praktiske del af arrangementet, og SCRM støttede med ansøgning til politi og kommuner, samt udlån af skilte til afmærkning.
3. **Madpakketuren den 28. juni,** var tilrettelagt af Gert, og gik til Havnsø havn, hvor madpakker m.v. blev nydt med udsigt til Sejerø Bugten.
4. **TOURDESV**, som var et nyt tiltag i det lokale område, hvor Team Rynkeby og Salto gik sammen om et løb over tre ruter langs den Vestsjællandske kyst. Et arrangement hvor SCRM støttede 29 medlemmers deltagelse, 17 på den lange 146 km- og 12 på den mellemste 82 km-rute. Det var et bemærkelsesværdigt arrangement, som blev gennemført med start og mål ved Frederikshøj i flot sol og service langt udover det sædvanlige. Løbet planlægges gennemført igen i 2017, og måske igen med klubbens støtte til medlemmernes deltagelse.
5. **Afslutningsturen den 2. oktober** blev markeret med Pølsevogn fra Event Eksperten og pølser ad libitum ved hjemkomsten. Jeg tror, at de fleste deltagere sprang aftensmaden over – den dag!!
6. **Som noget nyt arrangerede klubben den 12. november – efter initiativ fra Søren Andersen** - gløgg-/æbleskive tur for MTB og landevejs cykler.

Ruten var planlagt og tilrettelagt af Søren med udgangspunkt fra Søren og Dortes adresse. Vejret var – årstiden taget i betragtning - ganske fint, og de lettere nedkølede medlemmer lunede sig i Sørens garage med varm glögg og æbleskiver inden turen gik hjem mod Slagelse. **Stor tak til Søren og Dorte for deres gæstfrihed**.

1. **Juleafslutningen første tirsdag i december** markerede, at vi kunne ønske hinanden glædelig jul og rigtigt godt nytår, - og på gensyn i 2017.
2. **Vores sponsorer** skal atter have en stor tak for deres engagement. Uden deres støtte ville vi ikke kunne opretholde den service til medlemmerne, som bestyrelsen er glade for at kunne tilbyde. Vi glæder vi os over, at Fri Bike Shop, Wilson Kloakservice, RenVentilation, Din Tøjmand, Otto Johansen og KIA fortsat er sponsorer indtil 2017.

***Det er endvidere glædeligt, at KIA, Slagelse, atter har givet tilsagn om at stille et antal køretøjer til rådighed i forbindelse med Storebæltsløbet 2017.***

***Aftalen med direktør Michael Rasmussen, Spar Nord er d.d. aflyst, og der vil fremadrettet ikke være kompensation til SCRM eller medlemmer af SCRM i forbindelse med kundeaftaler m.v.***

1. **Hjemmesiden:** Vores Web master John Offersen har fortsat – med sans for innovation og indlæg af spændende artikler – udviklet klubbens hjemmeside.

Mange tak til John Offersen for det gode arbejde, han udfører til gavn for alle, - både medlemmer, men også eksterne brugere.

1. **Lidt om den nærmeste fremtid:**

Opmærksomheden henledes på, at der ikke er klubaften i februar, idet vi jo er samlet her på sidste dag i januar.

Til gengæld bliver der to samlinger i marts, idet det er planlagt, at invitere Claus Jørgensen, Fabin Sport til instruktion og gennemgang af personlig indstilling og tilretning af cyklerne.

Endvidere er det aftalt med Fri Bike Shop, at vi besøger forretningen tirsdag den 21. marts, hvor vi får lejlighed til at supplere værktøjskasserne og købe nye forsyninger til favorable priser.

I forbindelse med opstarten, søndag den 26. marts, er det planen, at vi får besøg af en fysioterapeut, som vil anvise opvarmningsøvelser forud for, samt udspændingsøvelser efter træning/løb.

Det er bestyrelsens håb, at et stort antal medlemmer vil slutte op om disse arrangementer.

1. **Jeg vil som afslutning på formandens beretning benytte lejligheden til at takke medlemmerne for jeres engagement og støtte ved diverse arrangementer året igennem.**

Hermed er min beretning i hænderne på dirigenten.

*Ib P. Jensen*

*Formand*